**Povzetek revizijskega poročila *Računovodski izkazi in pravilnost poslovanja Zavoda za pokojninsko in invalidsko zavarovanje Slovenije v letu 2016***

Računsko sodišče je izvedlo revizijo računovodskih izkazov in pravilnosti poslovanja *Zavoda za pokojninsko in invalidsko zavarovanje Slovenije* (v nadaljevanju: zavod), ki je nosilec in izvajalec obveznega pokojninskega in invalidskega zavarovanja na podlagi medgeneracijske solidarnosti.

*Cilja revizije* sta bila izrek mnenja o računovodskih izkazih zavoda za leto 2016, razen dela terjatev do zavezancev za neplačane prispevke za pokojninsko in invalidsko zavarovanje in z njimi povezanih neplačanih prihodkov ter nerazporejenih plačil dajatev, za katere je evidence vodila Finančna uprava Republike Slovenije, in izrek mnenja o pravilnosti poslovanja zavoda v letu 2016.

Računsko sodišče je o *računovodskih izkazih* zavoda za leto 2016, z omejitvijo iz prejšnjega odstavka, izreklo *pozitivno* *mnenje*, ker meni, da revidirani računovodski izkazi v vseh pomembnih pogledih pravilno prikazujejo stanje sredstev in obveznosti do virov sredstev zavodana dan 31. 12. 2016 ter prihodke in odhodke oziroma prejemke in izdatke zavodaza tedaj končano leto.

O *poslovanju* zavoda v letu 2016 je računsko sodišče izreklo *mnenje s pridržkom*, ker je ugotovilo, da je zavod v nasprotju s predpisi javnemu uslužbencu izplačal za 198 evrov previsok dodatek za delo ponoči, javno uslužbenko pa je ob premestitvi na drugo delovno mesto uvrstil v previsok plačni razred in ji izplačal za najmanj 521 evrov preveč plače. V nasprotju z Zakonom o pokojninskem in invalidskem zavarovanju in Zakonom o matični evidenci zavarovancev in uživalcev pravic iz pokojninskega in invalidskega zavarovanja zavod v matični evidenci zavarovancev in v upokojitvenem postopku ni zagotovil pravilnih in popolnih podatkov, ki vplivajo ali bi lahko vplivali na odmero pokojnine, ter zato v najmanj štirih primerih nepravilno določil in izplačal pokojnino, vseh predpisanih podatkov pa ni zagotovil niti v matični evidenci uživalcev pravic. Pri nabavi blaga v znesku 31.566 evrov je ravnal v nasprotju s predpisi in notranjimi akti o javnem naročanju. Zavod tudi ni poskrbel za pravno urejenost nepremičnega premoženja, kar ni v skladu z Zakonom o stvarnem premoženju države in samoupravnih lokalnih skupnosti, v dveh primerih pa je preplačal nadomestilo za uporabo stavbnega zemljišča v skupnem znesku 1.470 evrov.

Zavod je med revizijskim postopkom sprejel ustrezne popravljalne ukrepe za odpravo razkritih nepravilnosti, zato računsko sodišče *ni zahtevalo predložitve odzivnega poročila*.

Ljubljana, 24. maja 2018